Bulls se foute, Kings se wil om te wen beslis LoftusstrydJan Serfontein, wat weer kookwater was, verloor die bal na die duikslag van Louis Schreuder met Chris Cloete byderhand om te help. (Foto: GB Jordaan) Die Southern Kings se kaptein en losskakel Lionel Cronjé het met die heel laaste aksie van die Superwedstryd op Loftus die wedstryd vir sy span met ŉ strafdoel gewen. Die telling op Loftus teen die Bulls was 31-30. Die Kings het dit verdien omdat hulle ŉ verdedigingspatroon gehad het wat gewerk het teenoor die Bulls wat die soveelste keer vanjaar in die faset nie op standaard was nie en telkens gebondel en gate na die buitekant gelos het. Die Kings het miskien, veral in die eerste helfte, die groter wil gehad in ŉ wedstryd waar die Bulls in elke opsig die beter span was behalwe met die omkeerbesit wat die Kings redelik oortuigend gewen het. Travis Ismaiel klou vir al wat hy werd is met die Kings se verdedigers wat hom vasvat. (Foto GB Jordaan) Bygesê, die tuisspan het die Kings met rukke ook stukkend gehardloop, maar hulle was ook met die meeste hanteerfoute loshande voor. En as jy wil hardlooprugby speel, is hantering mos noodsaaklik, of hoe? Die wedstryd is ongelukkig ook beïnvloed deur die skeidsregter, Frederico Anselmi. Vergeet jy van sy algemene foute, wat die Bulls ondermeer die laaste wen-strafdoel gekos het, was sy grootste sonde moontlik sy herhaalde terugroep van albei spanne om te kom skrum waar voordeel duidelik op hulle gewag het. Die Bulls se hardlooprugby, met die hele agterlyn kookwater op die aanval, is die swaarste hierdeur geraak. Maar die Bulls durf nie kla nie. As jy soveel kanse laat verlore gaan, sal jy op hierdie vlak boet en durf jy nie vinger wys nie. Duncan Matthews, wat ‘n pragtige drie met voetwerk en vaart gedruk het, word deur die Kings vasgevat. (Foto GB Jordaan) Giant Mtyanda was voorlangs vir die Kings ŉ uitblinker in die vastelos, maar die lostrio van Chris Cloete, Andisa Ntisila en Paul Tyler was as eenheid eenvoudig ŉ doring in die Bulls se vlees en het die tuisspan veral voor rustyd min besit gegun. Die hoogtepunt? Daar was baie in die lekker wedstryd waar albei spanne heelwat gehardloop het, maar miskien kry RG Snyman die toeknning vir die meer as 70 meter wat hy na ŉ onderskepping vir die vleuel Makazole Mapimpi gejaag en uiteindelik teen die enkel geklap het om ŉ drie te verhoed. Puntemakers – Bulls (10) 30: Drieë: Jason Jenkins, Duncan Mathews, Jaco Visagie. Doelskoppe: Tian Schoeman 3. Strafdoele: Schoeman 3. Kings (22) 31: Drieë: Makazole Mapimpi, Lionel Cronjé, Malcolm Jaer. Doelskoppe: Lionel Cronjé 2 Strafdoele: Cronje 3. Skepdoel: Cronjé.